OCEAN วิ่งแรง 15% รับข่าวกองทุนใหญ่สิงคโปร์เข้าถือหุ้น สะท้อนความมั่นคงธุรกิจ
OCEAN วิ่งแรง 15% รับข่าวกองทุนใหญ่สิงคโปร์เข้าถือหุ้น สะท้อนความมั่นคงธุรกิจ โดย ณ เวลา 10.48 น. อยู่ที่ระดับ 4.72 บาท บวก 0.62 หรือ 15.12% สูงสุดที่ระดับ 4.94 บาท ต่ำสุดที่ระดับ 4.18 บาท ด้วยมูลค่าการซื้อขาย 130.14 ล้านบาท
5 ก.พ. 2562

ผู้สื่อข่าวรายงานว่า ราคาหุ้น บริษัท โอเชี่ยน คอมเมิรช จำกัด (มหาชน) หรือ OCEAN ณ เวลา 10.48 น. อยู่ที่ระดับ 4.72 บาท บวก 0.62 หรือ 15.12% สูงสุดที่ระดับ 4.94 บาท ต่ำสุดที่ระดับ 4.18 บาท ด้วยมูลค่าการซื้อขาย 130.14 ล้านบาท

โดยราคาหุ้น OCEAN ปรับตัวขึ้นแรงวันนี้ หลังบริษัทมีการรายงานข่าวว่า มีรายงานการเข้ามาถือหุ้นของกองทุน CAPITAL ASIA INVESTMENTS PTE LTD (CAI) อันเป็นกองทุนจากประเทศสิงคโปร์ ที่จดทะเบียนในตลาดหลักทรัพย์ MAS มีมูลค่าหลักทรัพย์ราว 500 ล้านเหรียญสหรัฐ หรือประมาณ 15,000 ล้านบาท โดยกองทุนดังกล่าวนับว่าเป็นกองทุนชื่อดังที่มุ่งเน้นการเข้าลงทุนในธุรกิจพลังงานและปิโตรเลียมเท่านั้น ซึ่งบริษัทมองว่าเป็นสัญญาณที่ดี สะท้อนให้เห็นถึงความมั่นใจในการดำเนินธุรกิจว่ามีความแน่นอน
พร้อมกันนี้ อานิสงส์จากนโยบายผลักดันให้มีการใช้น้ำมัน B20 มากขึ้นของรัฐบาล อันเป็นแนวทางแก้ไขปัญหาค่าฝุ่นละอองขนาด 2.5 PM เกินมาตรฐานในระยะยาว ซึ่งมีการทดสอบแล้วพบว่าลดมลภาวะโดยเฉพาะค่าฝุ่นละอองขนาดเล็ก 2.5 PM ลงได้ 10-15% เมื่อเทียบกับน้ำมันดีเซลปกติ
โดยนโยบายดังกล่าวทำให้บริษัทฯ ได้รับรายการสั่งซื้อน้ำมันปาล์มในปริมาณที่มากขึ้นจากกลุ่มลูกค้าตั้งแต่ช่วงกลางเดือนมกราคมที่ผ่านมา นอกจากบริษัทจะได้รับอานิสงส์ด้านปริมาณการขาย รายได้ที่เพิ่มขึ้นแล้ว นโนบายดังกล่าวยังเป็นการช่วยเหลือเกษตรกรให้มีรายได้จากการปลูกและขายปาล์มได้มากขึ้นด้วย